ምሁር ሕግን ንጡፍ ማሕበራዊ ሚድያን ኣቶ ዳኒኤል ብርሃነ፡ ሃገራት ንመረጻ ዘውጸአኦ ገንዘብ ከም ኣገባብ እቲ ክካየድ ዝድለ መረጻ ከምዝፈላለ ይገልጽ፡፡ መረጻ ንምፍጻም ዘድሊ ሓይሊ ሰብ ምስልጣንን ምውፋርን፥ ግብኣታት መረጻ ምምላእን ምጉዕዓዝን ጥራሕ እኳ ቀሊል ከምዘይኮነ ተሞክሮ ዝተፈላለያ ሃገራት የርእይ። "ንኣብነት ኣብ ትግራይ እንተርእይና፡ ዳርጋ ሸውዓተ ምኢቲ ጣብያታት ኣለዉና፡ እዞም ጣብያታት ናብ ሰለሽተ ሽሕ ጣብያታት መረጻ እዮም ክቕየሩ። ኣብዚኦም ዘደሊ ፈጸምቲ መረጻ ድማ ካብ ዓሰርተ ክልተ ሽሕ ክሳብ 15 ሽሕ ዝኸውን እዩ። ነዚ ዘድሊ ስልጠና፥ ኣበል ፥ መሃያ ክትምድብ ኣለካ። ብተወሳኺ ናይ መረጻ ከረጢትን፡ ንሕድሕድ ከረጢት ካብ ወጻኢ ዝዕደግ ቁልፍን" ካብቶም ትጽቢት ዝግበረሎም ወጻኢታት ከምዝኾኑ ኣቶ ዳኒኤል ብርሃነ ይገልጽ። ንተወዳድርቲ ዝግበር ሓገዝ ገንዘብን ኣብ ሚድያታት ዝምደብ ናይ ኣየር ሰዓትን 'ውን ካብቶም ተጠቀስቲ ወጻኢታት እዮም፡፡ ክልላዊ መረጻ ትግራይ ብዓይኒ ፍሉጣት ፖለቲከኛታት ኢትዮጵያ " ቤት ምኽሪ ትግራይ ኣስታት ክልተ ምኢቲ ወናብር ኣለዎ፡ ንሓደ ወንበር ሓሙሽተ ሕጹይ እንተሃልዩ፡ ዳርጋ ሓደ ሽሕ ተወዳዳሪ ኣለካ ንቤት ምኽሪ ትግራይ ጥራሕ ማለት እዩ፡ናይ ወረዳ ቤት ምኽሪታት ገዲፍና ማለት እዩ። ስለዚ መንግስቲ ነዚኦም በጀትን ናይ ሚድያ ኣየር ሰዓትን ክምድብ ኣለዎ ማለት እዩ።" ይብል። ብተወሳኺ ተወዳደርቲ ፖለቲካዊ ውድባትን ውልቀ ተወዳደርትን ገንዘባዊ ሓገዝ ምግባር ኣብ ኢትዮጵያ ይኹን ካልኦት ሃገራት ልሙድ ኣሰራርሓ ከም ዝኾነ ኣቶ ዳኒኤል ይዛረብ። ንመረጻ ዘድልዩ ግብኣታትን ነናብ መረጻ ጣብያታት ዝግበር ምጉዕዓዝን 'ውን ኣብ ተጠቃሲ ወጻኢታት ከምዝኾነ የልዕል፡፡ ብሓፈሻ እንትረኣይ ድማ " ኣብ ቀረባ መንግስቲ ፌደራል (ኣብ 2013 ዓም) ንመፈጸሚ መረጻ ልዕሊ 4 ቢልዮን ብር (መፈጸሚ መረጻ) ከምዝተሓተተ እዩ ዝንገር ዘሎ። ኣብ ትግራይ ዓሰርተ ምኢታዊት ናይዚ'ኳ እንተወሲድካ ሰለስተ ምኢቲ ኣርባዕተ ምኢቲ ሚልዮን ክሓትት ይኽእል እዩ" ብምባል ተንታኒ ፖለቲካ ኣይተ ዳንኤል ብርሃነ ግምቱ የቐምጥ። ብኻሊእ ገጽ ገለ ወጻኢታት መረጻ ንምቕናስ ዝውሰዱ ስጉምቲታት ኣብ ፍትሓዊ ውድድርን ተኣማንነትን ኣሉታዊ ጽልዋ ክፈጥሩ ከምዝኽእሉ የልዕል። "ንኣብነት ኣብ መረጻ ዝሳተፉ ሰባት ሽም ዝርዝር ኣይምዝግብን፡ ናይ ነባርነት መለለዪ ዘለዎ እዩ ዝመርጽ እንተኢልካ ወጻኢ ክቕንስ ይኽእል እዩ።ተኣማንነት እቲ መረጻ ግን ኣብ ጸገም ክኣቱ ይኽእል። ኣብ መረጻ ንዝሳተፉ ውልቀ ሰባት ይኹን ውድባት በጀት ኣይምድብን ክትብል ትኽእል ኢኻ፡ በጀት ይንክየልካ። ግን ብኻሊእ ወገን ማዕረ ተወዳዳራይነት ክህሉ ኣይኽእልን፡፡" ይብል፡፡ በጀት ምምዳብ ናይ መን ሓላፍነት እዩ?
